সৌদি আরবে নারীদের ব্যবহার্য সামগ্রীর দোকানে শুধু নারীরাই কাজ করবেন মর্মে দেশটির বাদশাহ আবদুল্লাহ একটি অধ্যাদেশ জারি করেছেন। নারীদের বেকারত্ব দূর করার জন্য এ অধ্যাদেশ জারি করা হয়। গতকাল সোমবার সৌদি রাষ্ট্রীয় বার্তা সংস্থা এসপিএ এ কথা জানায়।  বার্তা সংস্থাটি জানায়, নারীদের ব্যবহার্য সামগ্রী বিক্রিতে এখন থেকে  শুধু সৌদি নারীরা কাজ করবেন। এ ছাড়া ওষুধ উৎপাদনসহ বিভিন্ন কারখানায় নারীদের কাজ করার সুযোগ দেওয়া হবে।  পুরুষ বিক্রেতাদের কাছ থেকে নারীদের ব্যবহার্য সামগ্রী কিনতে গিয়ে সৌদি নারীদের অনেকে বেশ অস্বস্তিতে পড়েন। তাই দীর্ঘদিন ধরে এ কাজে নারীদের নিয়োগের দাবি জানিয়ে আসছিলেন তাঁরা।  নারীদের অধিকার নিয়ে সামাজিক যোগাযোগের ওয়েবসাইট ফেসবুকে প্রচারণা চালিয়ে আসছিলেন ফাতিমা গারুব নামের এক নারী। বাদশার অধ্যাদেশ জারিকে স্বাগত জানিয়ে তিনি বলেন, এর মধ্য দিয়ে অন্তত ছয় হাজার নারীর বেকারত্ব দূর হবে।  সৌদি আরবে ৩০  শতাংশ নারী বেকার। অধ্যাদেশটি বাস্তবায়নের জন্য দেশটির শ্রম মন্ত্রণালয়কে এক মাসের সময় দেওয়া হয়েছে। এএফপি।